钦定古今图书集成/历象汇编/岁功典/第105卷 > 《丹铅总录》 > 浦阳旧有明月泉久而不应今乃疏导其源似
## 钦定古今图书集成/历象汇编/岁功典/第105卷 > 《丹铅总录》 > 浦阳旧有明月泉久而不应今乃疏导其源似

颇与弦望晦朔之间相为消长者，遂作是诗。

吴莱

“大区何浑沦，元气乃潜泄。忽然为山水，无往不融结。
遥天偶一照，厚地空馀冽。盈将光共生，涸与魄同灭。
元机自消长，至理谁圆缺。发挥虽有在，窥测尚未决。
枯查曾几栖，断洑遽中裂。半倚岚翠云，微通海潮雪。”
昔人来推求，于此得表蕝。虚亭奚其敞，静甃独不啮。
岁年竟悠远，沙石渐填咽。宁加疏瀹功，肯使见闻亵。
恍疑合《图经》，环坐到椎耋。傥非蟹投碕，几类鲋处辙。
纤纤浮晶彩，湛湛浸寥泬。旧观方尔还，真源可吾㡭。
争言彼月行，岂为兹泉设。萧丘胡长寒，汉井或再热。
逝寻白兔公，直探神龙穴。狂歌《水仙》词，击碎如意铁。